Pelėkių akmuo

Pelėkių akmuo su dubenėliais, vadinamas Velnio akmeniu (valstybės saugomas kultūros paminklas: unikalus kodas - 5242; senas vertybės kodas - A436P, senas kultūros paminklo Nr. AR524) – mitologinis akmuo Kretingos rajono savivaldybės šiaurės vakariniame pakraštyje, 1,1 km į šiaurės rytus nuo Laukžemės bažnyčios, 1 km į pietryčius nuo Kulšės ir Šventosios santakos, 0,55 km ta pačia kryptimi nuo Kulšės pralaidos kelyje Laukžemė-Senoji Įpiltis ir 0,4 km į rytus-šiaurės rytus nuo Daubalės ir Kulšės santakos.

 Akmuo 
Stūkso dirvonuojančios aukštumos viršuje. Akmuo netaisyklingo trikampio pavidalo, smaigaliu nukreiptas į vakarus, 5,8 m ilgio, 4,3 m pločio ir 0,9-1,22 m aukščio virš žemės paviršiaus. Jis pilkos spalvos, plokščiu, lygiu paviršiumi, kurio vidurinėje dalyje yra 87×70 cm dydžio ir iki 3 cm gylio įlinkimas. Paviršiaus pietrytinėje ir pietinėje dalyje gausu dubens pavidalo duobučių (apie 89), kurios yra 3-4,5 cm skersmens, 0,5-1 cm gylio. Didžiausia duobutė siekia 8 cm skersmens ir 4 cm gylio. Saugomos teritorijos plotas 2,16 m².

0,5 km į šiaurės vakarus yra Sūdėnų akmuo su dubeniu. 

 Istorija 
Seniau iš po akmens tryško šaltinis. Pasakojama, kad ant akmens naktimis šoka velniukai, pasirodo šmėklos; kad pagonių laikais ant jo vaidilutės kūrendavo ugnį ir aukodavo aukas dievams.Vykintas Vaitkevičius. Senosios Lietuvos šventvietės. Žemaitija. - Vilnius: Diemedžio leidykla, 1998

Nuo 1972 m. – respublikinės reikšmės archeologijos paminklas (AR524).Lietuvos TSR kultūros paminklų sąrašas. - Vilnius, 1973. - P. 137 1997 m. paskelbtas Lietuvos Respublikos kultūros vertybe (A436),Valstybės žinios. - 1998. - Nr. 14. - P. 10 1998 m. – kultūros paminklu, Valstybės žinios. - 1998.- Nr. 49.- P. 54 2005 m. pripažintas valstybės saugomu paminklu.Lietuvos Respublikos kultūros ministro 2005-04-29 įsakymas Nr.: ĮV-190

Nuo 1964 m. paskelbtas geologiniu gamtos paminklu.Saugomų teritorijų valstybės kadastras 

 Šaltiniai 

 Nuorodos 
 Kultūros vertybių registras: Pelėkių akmuo su dubenėliais

Kategorija:Lietuvos mitologiniai akmenys
Kategorija:Kretingos rajono paveldas
Kategorija:Lietuvos rieduliai
Kategorija:Lietuvos gamtos paminklai